— У гэтай зале сабраліся людзі, якія добра разумеюць не толькі пытанні, звязаныя з авалоданнем новымі ведамі ці стварэннем новых тэхналогій, але і што такое навуковае даследаванне, генерацыя новых ведаў і які шлях трэба прайсці ад навуковай ідэі да яе рэалізацыі ў прадукце ці на канкрэтным прадпрыемстве. Конкурс паказаў, што гэта абсалютна абгрунтаванае сцвярджэнне, — звярнуўся да прысутных, адкрываючы цырымонію ўзнагароджвання, старшыня аргкамітэта конкурсу першы намеснік міністра адукацыі Вадзім Богуш. — Вялікая колькасць конкурсных работ мае акты, якія пацвярджаюць выкарыстанне іх вынікаў. Некаторыя з вас, нягледзячы на тое, што пакарылі толькі першыя прыступкі ў навуковай дзейнасці, ужо дайшлі да такога важнага кроку, які тычыцца абароны інтэлектуальнай уласнасці, і афармлялі заяўкі на вынаходствы, карысныя мадэлі і г.д. Шчыра жадаю поспехаў, самарэалізацыі і, самае галоўнае, знайсці сябе ў навуцы, бо гэта тая дзейнасць, якая дасць магчымасць не толькі зрабіць штосьці карыснае, але і забяспечыць развіццё і рэалізацыю тых ідэй, якія ўзнікнуць у будучыні. Ні адна творчая задача не вырашаецца без выкарыстання навуковых падыходаў. Вялікі дзякуй педагогам! Без іх падтрымкі вашых высокіх вынікаў проста не было б!